SUPER เซ็นสัญญา EASTW นำร่องขายไฟเอกชนรายแรก 33.24 MW พร้อมลุยเจรจาพันธมิตรเพิ่ม
SUPER เซ็นสัญญา EASTW นำร่องขายไฟเอกชนรายแรก 33.24 MW พร้อมลุยเจรจาพันธมิตรเพิ่ม วางเป้าสะสม PPA แตะ 1,200-1,300 MW มั่นใจหนุนรายได้โต
20 พ.ย. 2561

นายจอมทรัพย์ โลจายะ ประธานคณะกรรมการ บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER เปิดเผยว่า บริษัทเซ็นสัญญาซื้อขายไฟฟ้าให้กับบริษัท จัดการและพัฒนาทรัพยากรน้ำภาคตะวันออก จำกัด (มหาชน) หรือ  EASTW  ซึ่งเป็นลักษณะการขายไฟฟ้าโดยตรงให้กับลูกค้าในลักษณะ Private PPA รวมจำนวน 33.24 เมกะวัตต์ และถือว่าเป็นบริษัทเอกชนรายแรกที่รับซื้อไฟโดยตรงกับบริษัทฯ
ทั้งนี้คาดว่าจะดำเนินการเป็นเฟส ๆ ซึ่งจะสามารถทำการติดตั้งระบบขายไฟและเริ่มจำหน่ายกระแสไฟฟ้าได้ภายในครึ่งแรกของปี 2562  อย่างไรก็ตาม การขายไฟโดยตรงให้กับเอกชนจะช่วยสนับสนุนให้มีสัญญาซื้อขายไฟฟ้า (PPA )ของบริษัทฯเพิ่มขึ้น นอกจากนี้ ยังอยู่ระหว่างเจรจากับผู้ประกอบการอีกหลายราย ซึ่งมีแนวโน้มการตอบรับที่ดี
สำหรับแนวทางการดำเนินการขายไฟฟ้าดังกล่าว SUPER จะเป็นผู้เข้าลงทุนก่อสร้าง และติดตั้งระบบผลิตไฟฟ้าทั้งประเภท แบบทุ่นลอยน้ำ (Solar Floating System) และแบบติดตั้งระบบบนพื้นดิน (Solar On Ground)  ณ สถานที่ ซึ่งเป็นที่ตั้งโรงผลิต และสถานีกระจายระบบน้ำของ EASTW หรือสถานที่ที่ EASTW มีกรรมสิทธิ์ จำนวนทั้งสิ้น 10 โครงการ โดยมีขนาดกำลังการผลิตกระแสไฟฟ้าจากพลังงานแสงอาทิตย์รวมทั้งหมด 33.24 เมกะวัตต์
“การเข้าไปในรูปแบบ Private PPA ในครั้งนี้ ถือเป็นเคสนำร่องที่จะให้เราต่อยอดไปในดีลใหม่ ๆ ซึ่งอยู่ระหว่างพูดคุย ผมเชื่อว่าจะเป็นอีกเครื่องมือหนึ่งในการทำธุรกิจใหม่ และวัตถุประสงค์หลักๆ ก็เพื่อเพิ่ม PPA และมีรายได้ที่นอกเหนือจากเดิม อีกทั้งยังเป็นการเพิ่มรายได้ซึ่งปีนี้คาดว่ารายได้จะไม่น้อยกว่า 6,000 ล้านบาท” นายจอมทรัพย์ กล่าว
นอกจากการขายไฟฟ้า Private PPA  ,การซื้อขายไฟฟ้าในโครงการผลิตไฟฟ้าจากพลังงานหมุนเวียนรูปแบบ (SPP Hybrid Firm ) จำนวน 30 เมกะวัตต์ บริษัทก็อยู่ระหว่างเจรจาซื้อกิจการ และร่วมทุนกับพันธมิตร ทั้งในประเทศและต่างประเทศเพิ่มเติม  โดยผู้ประกอบการที่อยู่ระหว่างเจรจาพูดคุย เป็นบริษัทที่ไม่ได้จดทะเบียนในตลาดหลักทรัพย์  และ เป็นโรงไฟฟ้าแสงอาทิตย์ขนาด 5-30เมกะวัตต์ ซึ่งบริษัทคาดหวังผลตอบแทนจากการลงทุน (IRR) ที่ 12-13%